DA Den Europæiske Unions Tidende CE 78/379

(2004/C 78 E/0401)

SKRIFTLIG FORESPØRGSEL P-1653/03

af Joost Lagendijk (Verts/ALE) til Kommissionen

(13. maj 2003)

Om: Den nuværende situation med hensyn til et europæisk civilt fredskorps og integrering af konfliktforebyggelsesaspektet i EU's eksterne politikker

Europa-Parlamentet har adskillige gange anmodet om oprettelse af et europæisk civilt fredskorps. Indtil videre har de andre institutioner ikke fulgt op på dette. Hvordan vil Kommissionen forholde sig til det græske formandskabs udtalelse om, at det er rede til at arbejde videre med EU- konfliktforebyggelse og tanken om et europæisk civilt fredskorps? Hvor store fremskridt har Kommissionen gjort med oprettelsen af netværket af uddannelsesinstitutter for civil krisestyring? Hvilke muligheder ser Kommissionen for at gå videre end dette i retning af et europæisk civilt fredskorps? Hvilke skridt vil Kommissionen tage for at harmonisere eller i hvert fald fremme foreneligheden af nationale ministeriers og institutters forskellige arbejdsplaner? Er Kommissionen indstillet på at administrere en arbejdsplan på EU-niveau for EU-krise-styringsoperationer? Hvordan ville ngo'er og deres specialister tage del i denne arbejdsplan?

I hvor høj grad følger Kommissionen op på Parlamentets forslag om konfliktvurdering i forbindelse med alle EU's eksterne politikker? Hvad er resultaterne på områderne ekstern handel, landbrugspolitik og miljøpolitik? Har Kommissionen nået sin målsætning om at integrere konfliktforebyggelsesaspektet i EU's politikker for udvikling og samarbejde? Har Kommissionen i dette øjemed kunnet anvende Cotonou-aftalens artikel 11? Hvor stor støtte er der gennem Den Europæiske Udviklingsfond (EUF) stillet til rådighed til finansiering af konfliktforebyggelse? I hvilke AVS-lande støtter Kommissionen konfliktforebyggelses-progammer ved hjælp af midler fra EUF eller fællesskabsbudgettet? Har Kommissionen været i stand til at gøre sine politikker vedrørende fødevaresikkerhed, fødevarehjælp, infrastruktur, vandforsyning og andre sektorspecifikke hjælpeprogrammer mere konfliktfølsomme? Hvis ja, på hvilke måder? Hvis nej, hvorfor ikke?

Svar afgivet på Kommissionens vegne af Christopher Patten

(13. juni 2003)

Et europæisk civilt fredskorps

At forbedre EU-personalets kapacitet til at takle konfliktsituationer eller truende konflikter er fortsat en af de største udfordringer for oprettelsen af en troværdig og effektiv operationel kapacitet, der kan støtte EU's eksterne politik. Der er tydeligvis behov for med kort varsel at kunne udpege personale, der har den erfaring og uddannelse, der kræves for at kunne deltage i EU's civile krisestyringsaktioner og bistandsprogrammer, som i stadig højere grad bliver tilkaldt for at intervenere i og umiddelbart efter krisesituationer. Kommissionens tilgang til de mange spørgsmål, som rejser sig i denne forbindelse, er angivet i bilag 1, som sendes direkte til det ærede medlem og til Parlamentets sekretariat.

Integrering af konfliktforebyggelse

Kommissionen er enig med Parlamentet i, at der bør anlægges en konfliktorienteret politik i alle eksterne bistandsprogrammer samt på en række andre områder som f.eks. økonomi, landbrug, handel, miljøpolitik og i forbindelse med diplomatiske aktiviteter. Samtidig er der behov for at finansiere specifikke aktiviteter, der sigter på at forebygge eller afhjælpe konfliktsituationer. Kommissionen arbejder fortsat på at gennemføre den strategi for konfliktforebyggelse, der første gang blev udformet i Kommissionens meddelelse fra april 2001 (1). En oversigt over de realiserede fremskridt er vedlagt i bilag 2, som sendes direkte til det ærede medlem og til parlamentets sekretariat.

(1) Meddelelse fra Kommissionen om konfliktforebyggelse, Bruxelles den 11.4.2001, KOM(2001) endelig udg.